**יום הזיכרון לרצח יצחק רבין תשע"ה, תל"י בית חינוך**

**ערכה למחנכים בנושא שבוע אחדות בע"מ**

**רציונל שבוע החינוך:**

שבוע החינוך בנושא רצח רבין יתמקד בגבולות המחלוקת בשיח הציבורי והבית ספרי ובשאלה "האם עם אחד אנחנו", כלומר האם רצוי וניתן להישאר מאוחדים למרות המחלוקות וכיצד יש לעשות זאת.

אנו סבורים שמבחינה חינוכית, מוטב שהנושא יתפרס על פני שבוע של עשייה על מנת שהטקס לא יעמוד לבדו וכך התלמידים יתחברו לנושא. בנוסף, הדבר מהווה הזדמנות חינוכית לדון בנושאים שאנו לא דנים בהם בשגרה. השבוע יכלול מספר מרכיבים:

1. שיעור חינוך טרם הטקס – באחריות המחנכים
2. פעילות באוהל ההדברות באחריות שכבת י'
3. טקס באחריות שכבות ח' ו-י'
4. שיעור חינוך לאחר הטקס – באחריות המחנכים

הטקס יכלול מהלך שיתחיל מתיאור קצר של המחאה ב-1995 והרצח, לאחר מכן יעסוק באמצעותו בנושא המחלוקת וגבולותיה, בשאלה האם עם אחד אנחנו – ויסיים בניסיון להתמודד עם השאלה כיצד ניתן להישאר מאוחדים למרות המחלוקות, או מה הבסיס המשותף למרות המחלוקות.

בערכה:

1. כיצד להכין את התלמידים לקראת שבוע אחדות בע"מ
2. מטרות והפעלות בנוגע למחלוקת בישראל וגבולותיה ומחלוקת לשם שמיים.
3. מטרות והפעלות בנוגע לאחדות בע"מ

**\*לשאלות והצעות נוספות ניתן לפנות לצחי, חנה, אשר, עמית החייל ולרואי**

**הכנה ו-build up**

1. רצוי ומומלץ להכין את התלמידים לשיעור הראשון בשבוע "אחדות בע"מ" באמצעות שלטים בכיתה, הודעה מסקרנת בווטסאפ או כל אמצעי מסקרן אחר.
2. ניתן גם לתלות על קיר הכיתה את השירים והטקסטים שיופיעו בטקס או את חלקם

**הצעות למטרות והפעלות בנושא אחדות בע"מ**

מטרה: התלמידים יידונו בשאלה "האם עם אחד אנחנו"? \*בכיתות החזקות ניתן לבחון יחד את היתרונות והחסרונות של "כור היתוך לעומת חברה רב תרבותית"

הפעלה: להקרין לתלמידים את הפרק מתוך הסדרה של ירון לונדון "העם הנבחר" ולדון בו באמצעות דף צפייה. דף הצפייה מצורף בנספחים וישלח אליכם במייל. אם אתם מכינים דף צפיה בעצמכם עבור כיתות חלשות או בינוניות מומלץ להימנע משאלות פתוחות רבות. מומלץ לצפות רק בחלקים מתוך הפרק, כיוון שאורכו 50 דקות.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

מטרה: התלמידים ידונו בשאלה מתי חשו מאוחדים, מי היה "בתוך המסגרת" ומי לא.

הפעלה: ניתן להשתמש בדף ובתוכו מסגרת (מצורף בנספח) ולחלקו לתלמידים. התלמידים יידרשו למלבן הקטן מקרה, אירוע או נושא שהם חושבים שהוא מייצג אחדות. התלמידים יתבקשו לכתוב את האירוע או הנושא בתוך המסגרת הקטנה ואת שמם בתוך המסגרת הגדולה.

בשלב הבא, התלמידים יעבירו את הדף לתלמיד היושב לצידם. אם גם הוא מרגיש חלק מהאירוע או העניין הוא יוסיף את שמו בתוך המסגרת. אם לא, הוא יוסיף את שמו מחוצה לה.

דיון: הפעלה זו מאפשרת לפתוח דיון בשלל נושאים ובהם: מהם היתרונות והחסרונות של אחדות, כיצד אני מרגיש כאשר אחרים מתאחדים סביב נושא שאיני מסכים עליו (כלומר: כיצד חש אדם הנמצא במיעוט), האם כולנו מסכימים על אותם הדברים, ואם כן, מה זה אומר? האם אנו כיתה המייצגת בדעותיה את החברה הישראלית?

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

מטרה: התלמידים יביעו את דעתם על השיר "אדם נשאר אדם" מול השיר "פתאום קם אדם בבוקר ומרגיש כי הוא עם"

הפעלה: התלמידים יאזינו לשיר של שלמה ארצי ולשיר של שלום חנוך. בכל פעם הם יתבקשו לסמן עם איזה משפט בשיר הם מזדהים או מסכימים.

הפעלה 2: שיטת הסקאלה: מכינים שני שלטים שעל האחד כתוב: "אדם נשאר אדם אל תקרא לי עם" ועל השני כתוב "פתאום קם אדם בבוקר ומרגיש כי הוא עם". אחרי שמסבירים לתלמידים את המשמעות, תולים כל שלט בקצה אחר של הכיתה ומבקשים מהתלמידים לעמוד היכן שהם חושבים. כלומר: "איפה אני נמצא על הסקאלה שבין עם לאדם"

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

מטרה:התלמידים ידונו בשאלה איך מרגיש אדם שנמצא "בחוץ", כלומר מחוץ לעם המאוחד: חושב אחרת, מאמין בדת אחרת, מרגיש שקיפחו את הציבור שלו כל השנים וכיוב'

הפעלה: שימוש בשיר "איך זה מרגיש" של כנסיית השכל. כדאי לחלק לתלמידים דף עם מילות השיר ועם פירוט על הלהקה ועל חיי חבריה.

אפשר לשאול את התלמידים האם השור קשור לתחושת אחדות או לתחושת ניכור?

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**הצעות למטרות והפעלות בנושא גבולות המחלוקת בישראל**

מטרות:

1. התלמיד יסביר את המונח "מחלוקת לשם שמיים" ו"מחלוקת שאינה לשם שמיים"
2. התלמיד יגדיר לעצמו כיצד אסור וכיצד כדאי להתנהג בשעת מחלוקת
3. התלמיד יחווה דעתו על הטקסט של הרב עובדיה יוסף העוסק בגינוי הרצח ועל טקסטים נוספים שיופיעו בטקס

מטרה 1:

התלמיד יסביר מהי לדעתו "מחלוקת לשם שמיים" ו"מחלוקת שאינה לשם שמיים"

הפעלה: "לשם שמיים או לא לשם שמיים"

המורה יכתוב על הלוח את הטקסט:

"כל מחלוקת שהיא לשם שמיים סופה להתקיים, ומחלוקת שאינה לשם שמיים אין סופה להתקיים" ויחלק לכל תלמיד שתי כרטיסיות בשני צבעים שונים. ניתן להסביר לתלמידים שמחלוקת לשם שמיים משמעה, לפי חלק מהפירושים, מחלוקת שתכליתה לברר יחד את האמת, בעוד שמחלוקת שאינה לשם שמיים היא מחלוקת שתכליתה היא התנצחות, אגו, השגת רווחים פוליטיים, פגיעה באחר וכיוב'.

המורה יקריא שלל דוגמאות למחלוקות והתלמידים יידרשו להרים כרטיסיה בצבע אחד אם המחלוקת היא בעיניהם לשם שמיים וצבע אחר אם היא אינה לשם שמיים.

למשל: (1) ויכוח בין שני תלמידים על שולחן בכיתה (2) שיחה בקרב שתי תלמידות על מערכת השעות. אחת טוענת שיש מבחן בהיסטוריה והשניה טוענת שיש עבודה (3) ויכוח בין תלמידים על קבוצות כדורגל. האחד טוען שמסי הוא השחקן הטוב בעולם והשני שרונאלדו (4) ויכוח בין שני תלמידים על שטחים תמורת שלום (5) שיחה בין שני תלמידים בשאלה האם ניתן לפתור מחלוקות באלימות או לא (6) דיון בכיתה בשאלה מהי מחלוקת לשם שמיים

**לאחר כל שאלה כדאי לפנות לתלמידים ולשאול מדוע הצביעו כפי שהצביעו**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

מטרה: התלמידים יחוו דעתם על השיר של אמיר דדון ויתחברו אליו

הפעלה: שיר מהטקס, "לא סתם"\אמיר דדון:

התלמידים יאזינו לשיר ויקבלו את הטקסט שלו. המורה יבקש מתלמיד לספר על ויכוח או ריב שהשתתף בו לאחרונה. התלמיד ייבקש להסביר האם הריב היה "סתם" או "לא סתם". ניתן גם לבצע משחק תפקידים ולהציע ויכוח או ריב שנוגע לתלמידים.

הסבר ודיון:

שאלת מוקד: מדוע נרצח רבין וכיצד עלינו להתמודד עם חילוקי הדעות ביננו?

שאלה לתלמידים: האם מישהו יכול לספר על האווירה הציבורית שקדמה לרצח?

כשיש ביננו מחלוקת ואנו דנים בה, לרוב אנו עושים זאת כי הנושא נוגע לנו באופן אישי ו"לא סתם". האוירה הציבורית המסיתה שקדמה לרצח לא קרתה סתם. הרצח התרחש לאחר הסתה מימין שהתרחשה בשל מחלוקת אמיתית ועקרונית בנוגע לשאלה האם ניתן להגיע להסכם שלום הוגן עם שכיננו.

כיצד עלינו להתמודד עם מחלוקת דומה בעתיד? האם רצח הוא פתרון מוצלח למחלוקת שהיא לשם שמיים?

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

מטרה: התלמיד יברר מהם גבולות המחלוקת בעיניו

הפעלה: הצגת הכרזות המצורפות בנספח

יש להציג לתלמידים את הכרזות המופיעות בנספח ולשאול אותם האם מדובר בדברים לגיטימיים או שאינם לגיטימיים.

ניתן להשתמש בשיטת הכרטיסיות בעד ונגד שמופיעה בהפעלה הראשונה

כדאי לנסות לנסח עם התלמידים לכללים של מה מותר ומה אסור במחלוקת בישראל

מטרה: דיון והבעת דעה על גבולות השיח ברשתות החברתיות

הפעלה: המורה יכתוב על הלוח פוסט שהעלתה תלמידה על הקיר של חברתה לכיתה וקיבל 120 לייקים

"יא שמנה מכוערת הלוואי תמותי ותתאבדי למה את לא מתאבדת כבר"

דיון:

האם נתקלתם בדברים דומים בפייסבוק?

מה יכול היה לגרום לתלמידה לעשות דבר כזה?

יש קשר כלשהו בין האירוע הזה לרצח רבין? (ייתכן ולדעתנו ואין קשר, אך זו שאלה שכדאי שהתלמידים יתמודדו איתה)

אילו עוד דרכים קיימות על מנת לפתור מחלוקת כזו שלא באופן הזה?

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

מטרה: דיון והבעת דעה על הטקסט של הרב עובדיה יוסף בנוגע לרצח רבין

הפעלה:

יש לחלק לתלמידים את הטקסט (או את חלקו) ולבקש מהם להקיף משפט אחד שהם מסכימים איתו.

אפשר לקיים דיון ולהעמיד להצבעה את המשפטים שמרבית התלמידים בחרו. לפני כן רצוי לשאול את התלמידים מדוע בחרו כך ולא אחרת

\*ניתן לעשות הפעלות דומות עם טקסטים אחרים ונוספים מהטקס

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**נספחים**











**דף צפייה לפרק בסדרה "העם הנבחר"**

1. **באיזו מידה אתה מרגיש קשור לאנשים הבאים המופיעים בסדרה (1-10):**
   1. הבחור האתיופי שדודותיו עולות מאתיופיה \_\_\_\_\_
   2. העולה מאתיופיה שהוריה אמרו לה שייעלו לארץ \_\_\_\_\_\_
   3. העולה מאתיופיה שעל מצחה צלב \_\_\_\_\_
   4. השומר הרוסי במועדון \_\_\_\_\_
   5. עינת שרוף \_\_\_\_\_
   6. אלינה מסקובסקי, סטודנטית מאשדוד \_\_\_\_
   7. אפי רום בעל המועדון \_\_\_\_
   8. בלה רום \_\_\_\_\_
   9. ד"ר תאבת אבו ראס \_\_\_\_
   10. מוהנד אבו ראס \_\_\_\_
   11. אברהם קרויזר \_\_\_\_
   12. אלחנן קרויזר (בנו של אברהם) \_\_\_\_\_
   13. ברוך אלמקייס, ראש עיריית ירוחם לשעבר \_\_\_\_\_
   14. דוד דרעי הבמאי \_\_\_\_\_
   15. ירון לונדון \_\_\_\_\_
2. **מה משותף לקבוצה המדוברת עם יתר החברה הישראלי ומה מבדיל אותה משאר החברה עפ"י הסדרה?**

**(היזכרו בדפים עם המסגרות שאיתם פתחנו את הדיון)**

|  |  |  |
| --- | --- | --- |
|  | בתוך המסגרת | מחוץ למסגרת |
| עולים אתיופים (עד 09:00) |  |  |
| רוסים (12:45-17:34) |  |  |
| בדויים 20:30-22:50) |  |  |
| חרדים 26:20-30:40 |  |  |
| עדות המזרח 39:00-46:30 |  |  |
| אשכנזים |  |  |

מחסן מילים: (ניתן לכתוב מילים משלכם): מוצא, שפה עברית, שפה ערבית, דת יהודית, דת נוצרית, אהבה לארץ ולקרקע, ציונות ואהבת המדינה, רצון להתחבר לחברה הישראלית, רצון להתנתק מהחברה הישראלית, גיוס לצבא, אהבת התורה, אהבת הספר, בית המקדש, קיפוח, עצב, כעס